**สรุปผลการประชุม ก.ท.**

**ครั้งที่ 2/๒๕68**

**เมื่อวันที่ 17 กุมภาพันธ์ 2568 เวลา 14.00 น.**

………………………..

1. การแก้ไขเพิ่มเติมมาตรฐานทั่วไปเกี่ยวกับการประเมินตำแหน่งและวิทยฐานะข้าราชการหรือพนักงานครูและบุคลากรทางการศึกษาองค์กรปกครองส่วนท้องถิ่น เพื่อให้มีหรือเลื่อนวิทยฐานะสูงขึ้น (ฉบับที่ 3) พ.ศ. ....

- มีมติเห็นชอบแก้ไขปรับปรุงเพิ่มเติมมาตรฐานทั่วไปเกี่ยวกับการประเมินตำแหน่งและวิทยฐานะ ข้าราชการหรือพนักงานครูและบุคลากรทางการศึกษาอองค์กรปกครองส่วนท้องถิ่น (ฉบับที่ 3) พ.ศ. 2568 สำหรับผู้ดำรงตำแหน่งครู ตำแหน่งผู้อำนวยการศูนย์พัฒนาเด็กเล็ก ตำแหน่งรองผู้อำนวยการสถานศึกษา ตำแหน่งผู้อำนวยการสถานศึกษา และตำแหน่งศึกษานิเทศก์ สรุปสาระสำคัญดังนี้

**1. การประเมินตำแหน่งและวิทยฐานะครู**

1) แก้ไขเพิ่มเติมหลักเกณฑ์และวิธีการให้ข้าราชการหรือพนักงานครูและบุคลากร ทางการศึกษาองค์กรปกครองส่วนท้องถิ่น ตำแหน่งครู มีวิทยฐานะและเลื่อนเป็นวิทยฐานะเชี่ยวชาญ และวิทยฐานะเชี่ยวชาญพิเศษ

2) ให้เพิ่มความในรายละเอียดตัวชี้วัดการประเมินตำแหน่งและวิทยฐานะข้าราชการ หรือพนักงานครูและบุคลากรทางการศึกษาองค์กรปกครองส่วนท้องถิ่น ตำแหน่งครู สำหรับห้องเรียนกิจกรรมพัฒนาผู้เรียน โดยให้เป็นไปตามแบบที่ ก.จ. ก.ท. และ ก.อบต. กำหนด แนบท้ายประกาศนี้

3) ให้ยกเลิกความในแบบประเมินด้านที่ 2 ด้านผลลัพธ์การเรียนของผู้เรียน ตัวชี้วัดที่ 1 ผลงานหรือผลการปฏิบัติเป็นผลลัพธ์ที่เกิดขึ้นจากการจัดการเรียนรู้ของครู เกณฑ์พิจารณาผลงานหรือผลการปฏิบัติ ข้อ 1) โดยให้เป็นไปตามที่ ก.จ. ก.ท. และ ก.อบต. กำหนด แนบท้ายประกาศนี้

4) ให้เพิ่มความเป็นหมวด 6 ของประกาศ ก.จ. ก.ท. และ ก.อบต. เรื่อง มาตรฐานทั่วไป เกี่ยวกับการประเมินตำแหน่งและวิทยฐานะข้าราชการหรือพนักงานครูและบุคลากรทางการศึกษาองค์กรปกครองส่วนท้องถิ่น พ.ศ. 2565 ลงวันที่ 23 กันยายน 2565 โดยให้ข้าราชการหรือพนักงานครู และบุคลากรทางการศึกษาองค์กรปกครองส่วนท้องถิ่น ตำแหน่งครู ผู้มีผลงานการสร้างและพัฒนานวัตกรรม สามารถนำมาใช้เป็นผลงานในการขอเลื่อนเป็นวิทยฐานะครูชำนาญการพิเศษ วิทยฐานะครูเชี่ยวชาญ และวิทยฐานะครูเชี่ยวชาญพิเศษ ได้

5) ให้เพิ่มรูปแบบการจัดทำไฟล์วีดิทัศน์ และเพิ่มตัวชี้วัดการประเมิน ของข้าราชการ หรือพนักงานครูและบุคลากรทางการศึกษาองค์กรปกครองส่วนท้องถิ่น ตำแหน่งครู ผู้มีผลงานการสร้าง และพัฒนานวัตกรรม เลื่อนเป็นวิทยฐานะครูชำนาญการพิเศษ วิทยฐานะครูเชี่ยวชาญ และวิทยฐานะ ครูเชี่ยวชาญพิเศษ โดยให้เป็นไปตามแบบที่ ก.จ. ก.ท. และ ก.อบต. กำหนด

**2. การประเมินตำแหน่งและวิทยฐานะผู้บริหารสถานศึกษา**

แก้ไขเพิ่มเติมหลักเกณฑ์และวิธีการให้ข้าราชการหรือพนักงานครูและบุคลากร ทางการศึกษาองค์กรปกครองส่วนท้องถิ่น ตำแหน่งผู้อำนวยการศูนย์พัฒนาเด็กเล็ก ตำแหน่งรองผู้อำนวยการสถานศึกษา ตำแหน่งผู้อำนวยการสถานศึกษา มีวิทยฐานะและเลื่อนเป็นวิทยฐานะเชี่ยวชาญและวิทยฐานะเชี่ยวชาญพิเศษ

**3. การประเมินตำแหน่งและวิทยฐานะศึกษานิเทศก์**

แก้ไขเพิ่มเติมหลักเกณฑ์และวิธีการให้ข้าราชการหรือพนักงานครูและบุคลากร ทางการศึกษาองค์กรปกครองส่วนท้องถิ่น ตำแหน่งศึกษานิเทศก์ มีวิทยฐานะและเลื่อนเป็นวิทยฐานะเชี่ยวชาญ และวิทยฐานะเชี่ยวชาญพิเศษ

**4. ให้เพิ่มแนวปฏิบัติการตรวจสอบความซ้ำซ้อนหรือความคล้ายคลึงของผลงาน ทางวิชาการที่เสนอขอมีวิทยฐานะหรือเลื่อนเป็นวิทยฐานะเชี่ยวชาญและวิทยฐานะเชี่ยวชาญพิเศษ** ตำแหน่งครู ตำแหน่งผู้อำนวยการศูนย์พัฒนาเด็กเล็ก ตำแหน่งรองผู้อำนวยการสถานศึกษา ตำแหน่ง ผู้อำนวยการสถานศึกษา และตำแหน่งศึกษานิเทศก์ โดยให้เป็นไปตามที่ ก.จ. ก.ท. และ ก.อบต. กำหนด

**5. ให้เพิ่มความเป็นหมวด 7** ของประกาศ ก.จ. ก.ท. และ ก.อบต. เรื่อง มาตรฐานทั่วไปเกี่ยวกับการประเมินตำแหน่งและวิทยฐานะข้าราชการหรือพนักงานครูและบุคลากรทางการศึกษาองค์กรปกครอง ส่วนท้องถิ่น พ.ศ. 2565 ลงวันที่ 23 กันยายน 2565เกี่ยวกับการเบิกจ่ายค่าสมนาคุณกรรมการผู้อ่าน ตรวจและประเมินผลงานของข้าราชการหรือพนักงานครูและบุคลากรทางการศึกษาองค์กรปกครอง ส่วนท้องถิ่นให้เป็นไปตามบัญชีค่าสมนาคุณท้ายระเบียบกระทรวงมหาดไทยว่าด้วยค่าใช้จ่ายการคัดเลือกพนักงานและลูกจ้างขององค์กรปกครองส่วนท้องถิ่น (ฉบับที่ 3) พ.ศ. 2567 และที่แก้ไขเพิ่มเติม

2. กำหนดการจ่ายเงินสมนาคุณกรรมการสอบสวนขององค์กรปกครองส่วนท้องถิ่น

- มีมติเห็นชอบดังนี้

ประเด็นผู้มีสิทธิได้รับเงินสมนาคุณ ได้แก่

1) กรรมการสอบสวนวินัยอย่างไม่ร้ายแรง

2) กรรมการสอบสวนวินัยอย่างร้ายแรง

3) กรรมการสอบสวนให้ออกจากราชการกรณีถูกกล่าวหา หรือมีเหตุอันควรสงสัยว่าหย่อนความสามารถในอันที่จะปฏิบัติหน้าที่ราชการบกพร่องในหน้าที่ราชการหรือประพฤติตนไม่เหมาะสมกับตำแหน่งหน้าที่ราชการ และกรณีมีมลทินมัวหมอง

ประเด็นอัตราให้ได้รับเงินสมนาคุณ

- ให้ได้รับในอัตราประธานกรรมการไม่เกิน 1,500 บาท และกรรมการไม่เกิน 1,200 บาท ต่อครั้ง   
และให้ได้รับเฉพาะการประชุม ดังนี้

๑) การประชุมเพื่อวางแนวทางการสอบสวน (ตามข้อ 52 ของมาตรฐานทั่วไปเกี่ยวกับวินัยฯ)

๒) การประชุมเพื่อพิจารณาว่ามีพยานหลักฐานใดสนับสนุนข้อกล่าวหา (ตามข้อ 61   
ของมาตรฐานทั่วไปเกี่ยวกับวินัยฯ) และ

๓) การประชุมพิจารณาลงมติว่าผู้ถูกกล่าวหากระทำผิดวินัยอย่างไม่ร้ายแรง กระทำผิดวินัยอย่างร้ายแรง และกรณีถูกกล่าวหา หรือมีเหตุอันควรสงสัยว่าหย่อนความสามารถในอันที่จะปฏิบัติหน้าที่ราชการ บกพร่องในหน้าที่ราชการหรือประพฤติตนไม่เหมาะสมกับตำแหน่งหน้าที่ราชการหรือไม่ (ตามข้อ 75 ของมาตรฐานทั่วไปเกี่ยวกับวินัยฯ) หรือให้ออกจากราชการ เพราะมีมลทินมัวหมอง ตามข้อ 8 วรรคสอง ของมาตรฐานทั่วไปเกี่ยวกับการให้ออกจากราชการฯ

- กรณีที่วันเดียวกันมีการประชุม ในกรณีเดียวกันมากกว่าหนึ่งครั้งในการสอบสวน  
เรื่องเดียวกัน ให้ได้รับเงินสมนาคุณเพียงครั้งเดียว

- กรณีประธานกรรมการหรือกรรมการสอบสวนซึ่งมิได้เป็นข้าราชการส่วนท้องถิ่น  
ในองค์กรปกครองส่วนท้องถิ่นที่มีคำสั่งแต่งตั้งให้ได้รับเงินสมนาคุณเพิ่มขึ้นอีกเท่าหนึ่ง

ประเด็นระยะเวลาให้มีสิทธิได้รับเงินสมนาคุณ

- ให้เบิกจ่ายได้เฉพาะการประชุมภายใน 120 วัน นับแต่วันที่ประธานกรรมการสอบสวนรับทราบคำสั่งแต่งตั้งคณะกรรมการสอบสวน

3. แผนและขั้นตอนการปฏิบัติเกี่ยวกับกระบวนการสอบแข่งขัน

- เห็นชอบตามร่างแผนขั้นตอนการปฏิบัติการการสอบแข่งขันข้าราชการหรือพนักงานส่วนท้องถิ่น ปี 2568

4. หารือการนับระยะเวลาการดำรงตำแหน่งที่เกี่ยวข้องและเกื้อกูลเพื่อประโยชน์ในการเลื่อน และแต่งตั้งให้ดำรงตำแหน่งสูงขึ้น และรับโอน

- เห็นชอบให้นับระยะเวลาการดำรงตำแหน่งที่เกี่ยวข้องและเกื้อกูลเพื่อประโยชน์ในการเลื่อน และแต่งตั้งให้ดำรงตำแหน่งสูงขึ้น และรับโอน จำนวน 4 ราย ดังนี้

1. นางสาวสุนิสา ใจกล้า

2. นายสมคิด ยุทธภัณฑ์

3. นางสาวจิตตวิไล คติบัญชา

4. .พันจ่าอากาศเอก กรกิจ สมานสุข

5. ขอความเห็นชอบผลการประเมินผลงานทางวิชาการ เพื่อเลื่อนวิทยฐานะครูเชี่ยวชาญ ตามมาตรฐานทั่วไปเกี่ยวกับการประเมินผลงานพนักงานครูเทศบาล ตำแหน่งครู เพื่อให้มีหรือเลื่อนวิทยฐานะสูงขึ้น พ.ศ. 2561

- มีมติเห็นชอบผลการประเมินผลงานทางวิชาการของพนักงานครูเทศบาลรายนาย ว. กรณี การปรับปรุงผลงานวิชาการ “ผ่าน” เนื่องจาก “ผ่านเกณฑ์การตัดสินจากกรรมการทั้ง 3 คน” โดยแต่ละคนให้คะแนนไม่ต่ำกว่าร้อยละ 75 ประกอบกับข้อเท็จจริงปรากฏว่า สำนักงาน ก.ท. (กรมส่งเสริมการปกครองท้องถิ่น) ได้รับผลงานทางวิชาการที่ปรับปรุงครบถ้วนสมบูรณ์ของนาย ว. ในวันที่ 6 สิงหาคม 2567 จึงกำหนดวันที่ มีผลการแต่งตั้งให้เลื่อนวิทยฐานะครูเชี่ยวชาญ รายนาย ว. ให้มีผลการแต่งตั้งได้ไม่ก่อนวันที่ 6 สิงหาคม 2567 และให้ฝ่ายเลขานุการ ก.ท. แจ้งมติ ก.ท. ให้สำนักงาน ก.ท.จ. ม. เพื่อดำเนินการในส่วนที่เกี่ยวข้อง พร้อมแจ้งนายกเทศมนตรีตำบล น. ออกคำสั่งแต่งตั้งให้เลื่อนวิทยฐานะครูเชี่ยวชาญ และให้ได้รับเงินเดือนอันดับ คศ.4 ในขั้นหรืออัตราเงินเดือนเท่าเดิมหรือถ้าไม่มีขั้นหรืออัตราเงินเดือนเท่าเดิม ก็ให้ได้รับในขั้นหรืออัตราเงินเดือนใกล้เคียงที่สูงกว่า และได้รับเงินวิทยฐานะครูเชี่ยวชาญและเงินค่าตอบแทนรายเดือนเท่ากับเงินวิทยฐานะ ทั้งนี้ มีผลการแต่งตั้งได้ไม่ก่อนวันที่ 6 สิงหาคม 2567

6. การพิจารณาโทษทางวินัย กรณีคณะกรรมการ ป.ป.ท. มีมติชี้มูลความผิดวินัยฐานทุจริตต่อหน้าที่ราชการ

- กระบวนการพิจารณาการดำเนินการทางวินัยและกระบวนการพิจารณาอุทธรณ์พนักงานเทศบาล มีขั้นตอน ดังนี้

1) กรณีคณะกรรมการสอบสวนหรือนายกเทศมนตรีแล้วแต่กรณี เห็นว่า พนักงานเทศบาลกระทำผิดวินัยอย่างร้ายแรง สมควรลงโทษปลดออกหรือไล่ออกจากราชการ ให้นายกเทศมนตรีเสนอ ก.ท.จ. เพื่อพิจารณา และเมื่อ ก.ท.จ.พิจารณาแล้วมีมติประการใด ให้นายกเทศมนตรีสั่งให้หรือปฏิบัติให้เป็นไปตามนั้น ทั้งนี้ ตามข้อ 85 ของประกาศ ก.ท.จ. เรื่อง หลักเกณฑ์และเงื่อนไขการสอบสวน การลงโทษทางวินัยฯ

2) กรณีพนักงานเทศบาลผู้ใดถูกสั่งลงโทษทางวินัย ให้ผู้นั้นมีสิทธิอุทธรณ์ต่อ ก.ท.จ.   
เมื่อ ก.ท.จ. มีมติเป็นประการใด ให้นายกเทศมนตรีสั่งหรือให้ปฏิบัติเป็นไปตามนั้น ทั้งนี้ ตามข้อ 5 ประกอบข้อ 9 ของประกาศ ก.ท.จ. เรื่อง หลักเกณฑ์และเงื่อนไขในการอุทธรณ์ฯ

กรณีคณะกรรมการ ป.ป.ท. มีมติชี้มูลว่า นางสาว ณ. กระทำความผิดทางวินัยอย่างร้ายแรง   
ฐานทุจริตต่อหน้าที่ราชการ และและส่งรายงานและเอกสารที่มีอยู่พร้อมทั้งความเห็นไปยังนายกเทศมนตรีเมือง ท. ซึ่งนายกเทศมนตรีเมือง ท. จะต้องพิจารณาโทษทางวินัยตามฐานความผิดที่คณะกรรมการ ป.ป.ท. มีมติ   
โดยไม่ต้องแต่งตั้งคณะกรรมการสอบสวนทางวินัย ทั้งนี้ ตามมาตรา 40 แห่ง พ.ร.บ.มาตรการของฝ่ายบริหาร  
ในการป้องกันและปราบปรามการทุจริต พ.ศ. 2561 ซึ่งนายกเทศมนตรีเมือง ท. พิจารณาแล้วเห็นควรลงโทษไล่นางสาว ณ. ออกจากราชการ และรายงาน ก.ท.จ. ห. เพื่อพิจารณาตามข้อ 85 ของประกาศ ก.ท.จ. ห. เรื่อง หลักเกณฑ์และเงื่อนไขการสอบสวน การลงโทษทางวินัยฯ การที่ ก.ท.จ. ห. ในการประชุมครั้งที่ 4/2566 เมื่อวันที่ 24 เมษายน 2566 ได้พิจารณาในชั้นการดำเนินการทางวินัยตามข้อ 85 ของประกาศ ก.ท.จ. ห. โดยเสียงส่วนใหญ่เห็นว่า การกระทำของนางสาว ณ. ไม่เข้าองค์ประกอบอันเป็นความผิดฐานทุจริตต่อหน้าที่ราชการ จึงพิจารณาโทษเป็นปลดออกจากราชการโดยเทียบเคียงแนวทางตามหนังสือสำนักงาน ก.ท. ที่ มท 0809.5/ว 22 ลงวันที่ 1 กรกฎาคม 2564 นั้น จึงไม่เป็นไปตามกระบวนการขั้นตอนที่กำหนด เนื่องจากตามแนวทางหนังสือดังกล่าว เป็นแนวทางกรณีพิจารณาของ ก.ท.จ. ในชั้นการพิจารณาอุทธรณ์ ตามข้อ 5 ประกอบข้อ 9 ของประกาศ ก.ท.จ. ทั้งนี้ อาศัยอำนาจตาม มาตรา 19 วรรค 2 จึงแจ้งให้ ก.ท.จ. ห. ดำเนินการแก้ไขมติครั้งดังกล่าวให้ถูกต้อง

.........................................................................